Πολυεπίπεδη μοντελοποίηση παραγωγής για το βέλτιστο συγχρονισμό επιχειρηματικών διαδικασιών, τεχνολογικής υποδομής και ανθρώπινου δυναμικού
Authors: Μπάρδης Γεώργιος 
Published: August 2021

Οι ερευνητικές δραστηριότητες του κ. Μπάρδη, ο οποίος εκπόνησε την διατριβή του στο Εργαστήριο Τεχνολογίας Πολυμέσων της Σχολής Ηλεκτρολόγων Μηχανικών & Μηχανικών Υπολογιστών του ΕΜΠ, επικεντρώνονται στην έρευνα και θεμελίωση νέων μεθοδολογιών και αλγοριθμικών τεχνικών που έχουν σαν απώτερο στόχο την οργάνωση, το συντονισμό, και τη βέλτιστη παρακολούθηση κάθε διαχειριστικής εργασίας που αφορά στην μοντελοποίηση, ανάλυση, βελτιστοποίηση και αναδιοργάνωση επιχειρηματικών διαδικασιών. Οι παραπάνω δραστηριότητες περιλαμβάνουν τεχνικές σχεδιασμού και γραφικής απεικόνισης των επιχειρηματικών διαδικασιών με τη μορφή διαγραμμάτων βάσει του προτύπου ΒΡΜΝ. Αναπτύσσονται ειδικοί αλγόριθμοι, οι οποίοι τροφοδοτούνται με τα αποτελέσματα που εξάγονται από ένα ολοκληρωμένο πλέγμα δεικτών αποτίμησης, που εφαρμόζονται δυνητικά σε κάθε βήμα του διαγράμματος ροής της διεργασίας. Η διδακτορική του διατριβή είναι αποτέλεσμα έρευνας, μελέτης, σχεδίασης και ανάπτυξης τεσσάρων χρόνων στο Εργαστήριο Τεχνολογίας Πολυμέσων. Οι παράγραφοι που θα ακολουθήσουν εστιάζουν σε μια αναλυτικότερη παρουσίαση των κυρίων θεμάτων που πραγματεύεται η εν λόγω διατριβή. Η μεθοδολογία και οι τεχνικές που αναπτύχθηκαν στα πλαίσια της παρούσας διατριβής, πιλοτικά εφαρμόστηκαν στη μοντελοποίηση των διαδικασιών έγκρισης επιχειρηματικών δανείων που ακολουθούν οι τράπεζες, με σκοπό την ποσοτική και ποιοτική παρακολούθηση των συγκεκριμένων διαδικασιών μέσω παραγωγής και διαχείρισης δεικτών απόδοσης (Key Performance Indicators - KPIs). Οι διαδικασίες έγκρισης εμπλέκουν τα καταστήματα της Τράπεζας, στα οποία ο πελάτης υποβάλλει την αίτηση για δάνειο, καθώς και τα αρμόδια εσωτερικά τμήματα της Τράπεζας. Η αίτηση μπορεί να βρεθεί σε διαφορετικές Καταστάσεις (status), από την αρχική υποβολή της έως την τελική απόφαση για το δάνειο και ανάλογα με την Κατάσταση της Αίτησης είναι δυνατόν να εμπλέκονται διαφορετικές ομάδες ή άτομα. Το Πληροφοριακό Σύστημα που αναπτύχθηκε περιλαμβάνει τη συλλογή, την επεξεργασία και την αποθήκευση της απαραίτητης πληροφορίας από τα πρωτογενή συστήματα της Τράπεζας, καθώς και την ανάλυση και προβολή αυτής, μέσω μετρήσεων και διαστάσεων (measures & dimensions), με τρόπο ώστε όλα τα ενδιαφερόμενο τμήματα να μπορούν να προβούν στην ποσοτική και ποιοτική αξιολόγηση που χρειάζονται. Σε μια τέτοια προοπτική, η υπηρεσία γίνεται «ηλεκτρονική» όχι μόνο «στα άκρα», δηλαδή στο σημείο που ένας πελάτης υποβάλλει μια αίτηση για δάνειο ή στο τελικό σημείο που παράγεται το έγγραφο έγκρισης ή απόρριψης, αλλά καθ’ όλο το «μήκος» της διαδικασίας (δηλ. της αλληλουχίας δραστηριοτήτων που συνθέτουν μια διαδικασία). Το αποτέλεσμα είναι κάθε δραστηριότητα, δηλ. κάθε πράξη που εκτελεί ο τραπεζικός υπάλληλος, να γίνεται και αυτή ηλεκτρονική, να εκτελείται δηλαδή μέσα από μια διεπαφή (interface). Συγκεκριμένα, αναπτύσσονται ειδικοί αλγόριθμοι, οι οποίοι τροφοδοτούνται με τα αποτελέσματα που εξάγονται από ένα ολοκληρωμένο πλέγμα δεικτών αποτίμησης που εφαρμόζονται δυνητικά σε κάθε βήμα του διαγράμματος ροής της διεργασίας. Οι δείκτες αποδοτικότητας (Key Performance Indicators) καλύπτουν τρεις διαστάσεις: ποιότητα, ποσότητα, χρόνο και έχουν ως στόχο τον εντοπισμό και την επίλυση προβλημάτων στους ακόλουθους τομείς: • Βελτίωση της ποιότητας και της ταχύτητας διεκπεραίωσης των διεργασιών. • Έλεγχος ροής του συνόλου των πληροφοριών και σύνδεσής τους με την κατάλληλη θέση εργασίας και το συγκεκριμένο έργο (task), με στόχο την εκπαίδευση και την ικανότητα ορθής εκτέλεσής του. Παράλληλα, εξασφαλίζονται και όλες οι προϋποθέσεις για τη συνεχή εξέλιξη του συστήματος και της διαδικασίας μέτρησης των δεικτών, σύμφωνα με τις δυναμικές ανάγκες της Τράπεζας.